text: Indbrudstyve stjal Lones Picanto mens hun lå og sov
  05 juli 2016 kl. 16.35
  Nordbyen i Fredericia er igen ramt af indbrud. Det er bl.a. gået ud over Lone Møller Christensen, der fik stjålet sin bil. Nu går beboerne igen på vagtpatrulje i området.
  Sidste fredag vågnede 59-årige Lone Møller Christensen til en tom carport, efter at ukendte tyve i løbet at natten brød ind i hendes hus og først stjal bilnøgler og efterfølgende hendes bil.
  Tyvene brugte et koben til at komme ind gennem en dør og Lone Møller Christensen opdagede intet før næste dag, da hun kom ud til en tom carport.
  Episoden er en af flere, der nu får et frivilligt vagtværn til igen at holde et ekstra øje med husene i Nordbyen.
  For et års tid siden var området hårdt ramt af op mod 50 indbrud og det fik beboerne til at tage affære og oprette et frivilligt vagtværn. Siden blev der mere roligt i området, men nu er det altså igen blevet nødvendigt at være eksta på vagt, mener beboerne.
  